Byrådet i Vesthimmerland er nu klar til at melde ud, hvem der får hvilke poster. Det hele bliver først endeligt på mandag, når byrådet har deres konstituerende møde. Men hvis ikke der dukker overraskelser op, kommer det til at blive fordelt på denne måde: Per Bach Laursen fra Venstre bliver Borgmester og Theresa Berg Andersen fra SF bliver Viceborgmester. Posten som 2. viceborgmester går til Signe Nøhr fra Det Konservative Folkeparti. I forhold til nu har kommunen sløjfet socialudvalget og fordelt arbejdsopgaverne mellem de andre udvalg. De fem udvalgsformænd bliver Palle Jensen fra Socialdemokratiet, som fortsætter som formand for Sundhedsudvalget, og Uffe Bro fra Socialdemokratiet vender tilbage til posten som formand for Teknik- og Miljøudvalget efter otte års pause. Dansk Folkeparti får deres første udvalgsformandspost, når Brian Christensen overtager tjansen i Beskæftigelsesudvalget. Socialdemokratiet sætter sig også på posten som formand for Kultur- og Fritidsudvalget. Den går til Asger Andersen fra Vegger, der gør comeback i byrådet. Den sidste udvalgsformandspost går til Venstre. Her sætter Inger Nielsen sig i spidsen for Børne- og Familieudvalget. Økonomiudvalget består ud over Per Bach Laursen fra Venstre og Theresa Berg Andersen SF af Palle Jensen og Doris Lauritzen fra Socialdemokratiet. Det Konservative Folkeparti sætter to nyvalgte i Økonomiudvalget, nemlig Allan Ritter og tidligere bankdirektør Svend Jørgensen , mens Venstres sidste medlem er deres nye gruppeformand Kurt Friis Jørgensen. Kirsten Moesgaard fra Vesthimmerlandslisten bliver næstformand i Teknik- og Miljøudvalget, Niels Heebøll fra SF tager to næstformandsposter, nemlig i Kultur- og Fritidsudvalget og i Børne- og Familieudvalget, mens Venstre besætter næstformandsposten i Beskæftigelsesudvalget, hvor Kurt Friis Jørgensen sætter sig til rette. Den sidste næstformandspost, nemlig i Sundhedsudvalget går til den nyvalgte Liselotte Lynge Jensen fra Dansk Folkeparti. Af andre tunge poster kan nævnes at tidligere borgmester Jens Lauritzen fra Venstre sætter sig i formandsstolen for Vesthimmerlands Forsyning, mens Venstre også besætter posten som formand for færgeselskabet i Hvalpsund i form af Morten Mejdahl. Det tunge selvstændige børn- og ungeudvalg, der for eksempel tager sig af anbringelsessager, får socialdemokraten Per Jensen som formand. Den nuværende borgmester Knud Kristensen er kun sat på én opgave i det nye byråd, nemlig en plads i Sundhedsudvalget. Hvis Knud Kristensen skulle vælge byrådsarbejdet fra, inden den nye byrådsperiode er forbi, er den nuværende gruppeformand for Det Konservative Folkeparti, Pia Buus Pinstrup, 1. suppleant for partiet. Hun er valgt til det nye Regionsråd og kan dermed blive kommunens andet dobbeltmandat. Per Bisgaard fra Venstre bliver det allerede fra 1. januar, når han både får sæde i byråd og regionsråd. Det hele vedtages endelig på mandag, når det nye byråd har konstituerende møde kl. 16.00 på Rådhuset i Aars.
Det nyvalgte byråd i Vesthimmerlands Kommune har sat navne på de poster, der blev fordelt i konstitueringsaftalen.